钦定古今图书集成/明伦汇编/宫闱典/第071卷 > 《答晋安王书》昭明太子统
## 钦定古今图书集成/明伦汇编/宫闱典/第071卷 > 《答晋安王书》昭明太子统

得《五月二十八日疏》并诗一首，省览周环，慰同促膝。
汝本有天才，加以爱好，无忘所能，日见其善。首尾裁
净，可为佳作。吟玩反复，欲罢不能。相如奏赋，孔璋呈
檄，曹刘异代，并号知音。发叹凌云，兴言愈病。尝谓过
差，未以信然。一见来章，而树谖忘痗。方证昔谈，非为
妄作。炎凉始贸，触兴自高，睹物兴情，更向篇什。昔梁
“王好士，淮南礼贤，远致宾游，广招英俊，非唯籍甚当
时，故亦传声不朽。必能虚己，自来慕义，含毫属意，差
有起予，摄养得宜，与时无爽耳。既责伐有寄，居多暇
日，殽核坟史，渔猎词林，上下数千年间，无人致足乐
也。知少行游，不动亦静，不出户庭，触地丘壑，天游不
能隐，山林在目中，冷泉石镜，一见何必胜于传闻；松
坞杏林，知之恐有逾就。吾静然终日，披古为事，汎观
六籍，杂玩文史，见孝友忠烈之迹，睹治乱骄奢之事，
足以自慰，足以自言，人师益友，森然在目，嘉言诚至，
无俟旁求，举而行之，念同乎此。但清风朗月，思我友
于，各事藩维，未克棠棣兴言，届此梦寐增劳，善护风
寒，以慰悬想。”指复立此。促迟还书。某疏。